section_heading: Opis tenka
paragraph_text: Testiranja u vožnji pokazala su da kombinacija velike mase NbFz V i uskih gusjenica nepovoljno utječe na vozne mogućnosti po mekanom terenu. Uske su gusjenice stvarale specifičan pritisak od 0,69&nbsp;kg/cm2, te je vozilo, usprkos klirensu od 0,45 m, često ostajalo zaglavljeno u mekanom terenu. To se je događalo usprkos modernom ovjesu koje se sastojalo od pogonskog kotača na stražnjem dijelu vozila. Kako bi se povećala prohodnost na neravnom terenu i preko zapreka, ljenivac je postavljen visoko na prednji dio vozila. U velikoj većini izvora navodi se da je gusjenica klizila preko pet pari voznih kotača, što nije točno. Zapravo, istina je da je na svakoj strani ovjesa bilo pet pari voznih kotača, ali je odmah iza ljenivca bio još jedan vozni kotač iste veličine kao i vozeći. Kako se ne spominje u literaturi, pitanje je čemu je zapravo služio. Najvjerojatnije da gusjenica, zbog velikog razmaka između ljenivca i prvog vozećeg kotača, ne bi pukla zbog prevelikog napregnuća pri prelasku preko prepreka. S gornje strane gusjenica je klizila preko četiri kotačića.